
"Csak tiszta forrásból"?! - a középiskolai ének-zene tantárgyhoz kapcsolódó tankönyvek népdalanyagának forráselemzése

Dolgozatom témája, „Csak tiszta forrásból” - A középiskolai ének-zene tantárgyhoz kapcsolódó tankönyvek népdalanyagának forráselemzése. Az idézet, Bartók Béla – Cantata Profana c. művének záró gondolata. Bartók, tiszta forrás alatt az ősi, érintetlen népzenét értette, s ezt tartotta mindenek feletti értéknek.
Leendő énektanárként, fontosnak tartom, hogy a diákok is felismerjék, és értékelni tudják ezt az ősi kultúrát, és az énekóra által megismerjék a Kárpát-medence lehető legtöbb szegletét, a népzenén keresztül. Ehhez szükséges, hogy a tankönyvekben szereplő népdaloknál fel legyenek tüntetve a pontos forrásmegjelölések, melyek segítik a diákokat. Ezt azért tartom fontosnak, mert főiskolai tanulmányaim, kutatásaim, és tanítási gyakorlatom során azt tapasztaltam, hogy sok esetben hiányosan, helytelenül vannak feltüntetve a forrásra vonatkozó adatok a tankönyvekben. Így elkezdtem megvizsgálni, illetve visszakeresni a középiskolai ének-zene könyvekben szereplő népdalok eredeti forrását.
Az adatok visszakeresésének eredményeit táblázatos formában rögzítettem a dolgozatomban. Elsőként jegyeztem fel a könyvet, gyűjteményt melyben megtaláltam az adott népdalt, majd a gyűjtés helyét, a gyűjtőt, és az évszámot. Az adatok összesítése során a kapott eredményeket 5 csoportba lehet sorolni: - a tankönyvben szereplő adatok megegyeznek a visszakeresés eredményével; - a tankönyvben szereplő adatok eltérőek a visszakeresés eredményével; - a tankönyvben nem szerepelt adat a forrásra vonatkozóan, míg a saját visszakeresésem során megtaláltam az adatokat; - a tankönyvtől eltérő variáció szerepelt az gyűjtések között; - a tankönyvtől eltérően nem találtam meg a feltüntetett forrásokat.
Ez az öt féle csoportosítás, az összes tankönyvre igaz volt. Mindegyikben találtam olyan népdalokat, melyeknél hiányzott forrásmegjelölés, vagy helytelen forrás volt feltüntetve, vagy más változatú dallam volt lekottázva.
Kutatásom eredményei rávilágítottak, mennyire fontos a népzene tisztaságának kérdése napjainkban, a megfelelő tanítás szempontjából. A sok kiadvány, és gyűjtemény között nehéz rátalálni a dalok valódi forrására, és kiszűrni az esetleges hibákat, mégis úgy gondolom, megéri a fáradtságot. Ha az ének tanárok a pontatlanságok javítására szánnak egy kis időt, sok hasznos információval gazdagodhatnak a diákokkal együtt. Dolgozatom, ehhez a kutatói munkához nyújt segítséget. 





